የመንግሥት የፖሊሲና የጥናት ማዕከልና የቻይና አቻው በጋራ ምርምር ለማድረግ ተስማሙ
የኢትዮጵያ የፖሊሲና ጥናት ምርምር ማዕከል ከቻይና አቻው ጋር በጋራ ጥናት ለማድረግ ተስማሙ፡፡የቻይና የልማት ምርምር (CDR) አመራር አባላት ሰሞኑን በኢትዮጵያ ጉብኝት ያደረጉ ሲሆን፣ ከኢትዮጵያ አቻዎቻቸው የጥናትና የፖሊሲ የጥናት ማዕከል አመራሮች ጋር የግማሽ ቀን ምክክር አድርገዋል፡፡ በ2009 ዓ.ም. በጥናትና ምርምር አቅም ግንባታ፣ በጋራ ጥናትና ምርምርና በፖሊሲ ውይይቶች በቅንጅት ለመሥራት በሚያስችላቸው ዕቅድ ላይ ተወያይተው አፅድቀዋል፡፡ከፖሊሲ ጥናትና ምርምር ማዕከል አቻዎቻቸው ጋር ውይይት ያደረጉት የቻይና የፖሊሲ ተመራማሪዎች በኢትዮጵያ ቆይታቸው ከተለያዩ የመንግሥት ባለሥልጣናት ጋር መነጋገራቸው የታወቀ ሲሆን፣ የቻይና ባለሀብቶች በኢትዮጵያ በኢንዱስትሪው መስክ ለመሰማራት በሚችሉበትና በተያያዥ ጉዳዮች ላይ ምክክር ማድረጋቸው ተገልጿል፡፡የኢትዮጵያ ፖሊሲና ጥናት ምርምር ማዕከል ከአገር ውስጥና ከውጭ መሰል ተቋማት ጋር በመቀናጀት በተለያዩ ጉዳዮች ላይ ከ17 በላይ ጥናት በማድረግ ላይ ነው፡፡ በተለይ ከቻይናው የልማት ምርምር ከኮሪያ የልማት ኢንስቲትዩት፣ ከጀርመን የፖሊሲና የልማት ምርምር ተቋማት ጋር በጥምረት በመሥራት ላይ እንደሚገኝ ታውቋል፡፡የፖሊሲና ጥናት ምርምር ማዕከል ከቻይና አቻው ጋር በ2008 ዓ.ም. በጋራ ለመሥራት የመግባቢያ ሰነድ ተፈራርመው እንደነበር ይታወሳል፡፡ በተያዘው ዓመት በምርምርና በሥልጠና ላይ ለመሥራት ደግሞ ስምምነት ላይ ደርሰዋል፡፡  